In nomine sanctæ et individuæ Trinitatis. Noverint omnes sanctæ Dei æcclesiæ, tam præsentes quam posteri filii, quod ego Dei gratia Francorum rex, Philippus Mauziacum veniens et multorum testimonio locum ipsum culpa et desidia inhabitantium monachorum regularis disciplinæ prevaricatione diu attritum addiscens, rogatu Rotberti comitis et Wilelmi filii ejus, venerabili Cluniacensi abbati Hugoni et omnibus successoribus ejus, ipsum cum omnibus ad se pertinentibus jure perpetuo possidendum atque regulariter ordinandum, pro salute animæ meæ regia auctoritate concessi, sicut prefatos comites dono et confirmatione Arvernensis episcopi Duranni et canonicorum ejus, necnon et archiepiscopi Bituricensis Aldeberti audieram concessisse. Si quis autem huic donationi nostræ contraire et eam irritam facere præsumpserit, tam terrena quam sacerdotali censura coherceatur et, nisi resipuerit, perpetuæ dampnationi subjaceat, donum vero nostrum inconvulsum permaneat. Et ut hæc concessio nostra stabilis et intaminata persistat, manu nostra subter signavimus et sigillo nostro impresso corroborari jussimus. Actum est autem hoc publice Mauziaci, anno Dominicæ incarnationis millesimo nonagesimo quinto, regni vero nostri XXX septimo, indictione III, præsente et confirmante sedis apostolicæ legato Hugone, archiepiscopo Lugdunensi et subscribente, presentibus etiam episcopis aliquibus et multis nobilibus, quos huic donationi subscribere eamque confirmare jussimus. † Philippus. S. Hugonis, apostolicæ sedis legati et archiepiscopi Lugdunensis. S. Ademari, episcopi Aniciensis. S. Wilelmi de Bafia. S. Aganonis, episcopi Heduensis. S. Ademari, abbatis Lemovicensis. S. Rotberti, prepositi Claromontensis. S. Sanccii, decani Aurelianensis. S. Girini, capellani archiepiscopi Lugdunensis. S. Berardi, archidiaconi Lugdunensis. S. Odonis, ducis Burgundiæ. S. Rotberti, comitis Arvernorum. S. Wilelmi, filii ejus. S. Widonis, dapiferi regis. S. Adelelmi, conestabuli ejus. S. Poncii Humberti de Podio. S. Petri Iterii. S. Humbertii de Bellojoco. S. Ainbaldi, vicecancellarii, qui subscripsi jussu regis. (Fragment de sceau plaqué, en cire jaune, du roi Philippe Ier.)